На основу члана 4, 11, 11а и 76 Закона о култури ("Службени гласник РС", број 72/2009, 13/2016, 30/2016 и 6/2020), Уредбе о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС", број 105/2016 и 112/2017), члана 7. Одлуке о подизању и одржавању споменика и спомен обележја на територији Града Ниша („Службени лист Града Ниша“, бр.44/2015) и члана 37. Статута Града Ниша ("Службени лист Града Ниша", брoj 88/2008, 143/2016 и 18/2019),

 Скупштина Града Ниша, на седници од \_\_\_\_\_\_\_\_\_\_\_\_\_ године, донела је

О Д Л У К У

O ИЗМЕНАМА И ДОПУНАМА ОДЛУКЕ О МАНИФЕСТАЦИЈАМА И ПРОГРАМИМА У ОБЛАСТИ КУЛТУРЕ ОД ЗНАЧАЈА ЗА ГРАД

Члан 1.

У Одлуци о манифестацијама и програмима у области културе од значаја за Град (''Службени лист Града Ниша'', број 5/2018 – пречишћен текст и 18/19 ), у члану 12. бришу се речи: „бечких валцера“.

Члан 2.

 Члан 17. мења се и гласи:

„Члан 17.

Савет манифестације доставља Градској управи надлежној за послове културе (у даљем тексту: Управа) програм и финансијски план манифестације на које Управа даје сагласност уз прибављено мишљење Градске управе надлежне за послове финансија.

 Савет манифестације, у року од 30 дана од завршетка манифестације, подноси Управи извештај о реализацији програма и финансијски извештај манифестације.

 Рад Савета манифестације је доступан јавности.“

 Члан 3.

 У члану 19. додаје се нови став 2., који гласи:

 „Са организатором сталне манифестације из члана 3. ове одлуке, који није индиректни корисник буџета Града, на основу решења о давању сагласности на програм и финансијски план манифестације, закључује се уговор о финансирању, односно суфинансирању манифестације.

Члан 4.

 У члану 22. став 5., члану 25. став 7., члану 35., члану 36. став 2., члану 37. став 2. и члану 38., реч „секретаријат" замењује се речју „Управа" у одговарајућем падежу.

Члан 5.

 У члану 23. став 1., након алинеје 1. и 2., додаје се нова алинеја 3., која гласи:

„ - разматра иницијативе за подизање споменика на територији Града“.

 Досадашње алинеје 3., 4. и 5. постају алинеје 4., 5. и 6.

 Члан 6.

 Члан 28. мења се и гласи:

 „Члан 28.

 Пријава пројекта се подноси Управи на обрасцу који се преузима са интернет сајта Града.

 Комисија неће разматрати:

- неблаговремене и непотпуне пријаве на конкурс,

- пријаве оних учесника на конкурсу који су у претходној години остварили право на финансирање, односно суфинансирање пројеката средствима из буџета Града, а нису поднели извештај о реализацији пројекта,

- пријаве оних учесника на конкурсу који нису средства утрошили у складу са спецификацијом буџета пројекта, односно ревидираним буџетом пројекта,

- пријаве пројеката којима се реализују активности обухваћене програмима установа културе чији је оснивач Град Ниш,

- пријаве пројеката редовних активности подносилаца.“

 Члан 7.

У члану 29. став 1., речи „уз пријаву“ бришу се.

 Члан 8.

Члан 31. мења се и гласи:

 „Члан 31.

Комисија врши оцену пројеката на основу следећих критеријума:

- усклађеност пројекта са општим интересом у култури и циљевима и приоритетима конкурса;

- квалитет и садржајна иновативност пројекта;

- капацитети потребни за реализацију пројекта и то:

1) стручни, односно уметнички капацитети,

2) неопходни ресурси;

- разрађеност финансијског плана, усклађеност са планом активности пројекта, економичност и укљученост више извора финансирања;

- степен утицаја пројекта на квалитет културног живота заједнице.

Критеријуми из става 1. овог члана примењују се на појединачне области културне делатности уз поштовање специфичности тих области.

Оцењивање пројеката врши сваки члан Комисије, за сваки пројекат појединачно.“

Члан 9.

Ова одлука ступа на снагу осмог дана од дана објављивања у "Службеном листу Града Ниша".

Број:

У Нишу,

 **СКУПШТИНА ГРАДА НИША**

Председник

Бобан Џунић

 **б р а з л о ж е њ е**

 Одредбом члана 4. Закона о култури („Службени гласник РС" број 72/2009, 13/2016, 30/2016 и 6/20) прописано је: „Јединица локалне самоуправе стара се о задовољавању потреба грађана у култури на својој територији и уређује поједина питања од интереса за своје грађане, као и начин њиховог остваривања, у оквиру права и обавеза утврђених Уставом и законом.“

У циљу усаглашавања са Одлуком о организацији Градских управа Града Ниша („Службени лист Града Ниша“, број 114/20), у Одлуци о манифестацијама и програмима у области културе од значаја за Град (''Службени лист Града Ниша'', бр. 5/2018 – пречишћен текст и 18/19 ), реч „секретаријат“ замењује се речју „управа“. Такође, одредбе Одлуке о манифестацијама и програмима у области културе усклађују се са Одлуком о подизању и одржавању споменика и спомен обележја на територији Града Ниша („Службени лист Града Ниша“, бр.44/2015) и Уредбом о критеријумима, мерилима и начину избора пројеката у култури који се финансирају и суфинансирају из буџета Републике Србије, аутономне покрајине, односно јединица локалне самоуправе („Службени гласник РС", број 105/2016 и 112/2017).

Доношење Одлуке о изменама и допунама Одлуке о манифестацијама и програмима у области културе од значаја за Град не захтева ангажовање додатних средстава из буџета Града Ниша.

 Имајући у виду напред наведено, Градска управа за друштвене делатности израдила је нацрт одлуке као у диспозитиву.

**Вршилац дужности начелника Градске**

 **управе за друштвене делатности**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Катарина Митровски**

**ЧЛАНОВИ ОДЛУКЕ КОЈИ СЕ МЕЊАЈУ**

**Члан 12.**

 Новогодишњи концерт бечких валцера одржава се сваке године почетком јануара месеца у организацији „Омладинскa филхармониja града Ниша, Наисус". Манифестација се одржава почев од 1996. године."

**Члан 17.**

Савет манифестације доставља Секретаријату надлежном за послове културе програм и финансијски план на које секретаријат даје сагласност уз прибављено мишљење секретаријата надлежног за послове финансија.

 Савет манифестације, у року од 30 дана од завршетка манифестације, подноси секретаријату надлежном за послове културе извештај о реализацији програма и финансијски извештај манифестације.

 Рад Савета манифестације је доступан јавности.

**Члан 19.**

 Сталне манифестације финансирају се средствима: буџета Града, надлежног министарства, из прихода од продатих улазница, од спонзора, донатора и других извора у складу са законом.

**Члан 22.**

 Савет за културно стваралаштво образује Градоначелник из реда лица која су се истакла својом професијом или радом у области културе.

 Савет за културно стваралаштво има председника и 8 чланова.

 Решењем о образовању Савета одређује се његов делокруг рада и мандат.

 Рад чланова Савета за културно стваралаштво је волонтерски и доступан јавности.

 За потребе Савета за културно стваралаштво стручне, организационе и административно-техничке послове обавља секретаријат надлежан за послове културе.

**Члан 23.**

 Савет за културно стваралаштво у оквиру права и дужности:

- сагледава потребе у области културе, даје предлоге, мишљења и препоруке органима Града;

- учествује у изради предлога плана развоја културе;

- предлаже програме и пројекте који ће се финансирати, односно суфинансирати из буџета Града, мимо редовних конкурса, а које није било могуће унапред планирати;

- доноси пословник о раду;

- обавља и друге послове у складу са овом одлуком и решењем о образовању Савета за културно стваралаштво.

**Члан 25.**

Конкурс за избор пројеката у култури, као и пројеката уметничких, односно стручних и научних истраживања у култури, односно пројеката мобилности у области културе и уметности Града Ниша, расписује Градоначелник, за сваку наредну буџетску годину најкасније 30 дана од дана усвајања буџета за наредну годину.

Конкурс спроводи Комисија за избор пројеката у култури (у даљем тексту: Комисија), коју образује Градоначелник из реда лица која су се истакла својом професијом или радом у области културе.

Комисија се у свом раду руководи начелима културног развоја утврђених Законом, Стратегијом и Планом развоја културе.

Комисија има председника и 6 чланова.

Решењем о образовању Комисије одређује се њен делокруг рада и мандат.

Рад чланова Комисије је волонтерски и доступан је јавности.

За потребе Комисије стручне, организационе и административно-техничке послове обавља секретаријат надлежан за послове културе.

**Члан 28.**

Пријава на конкурс и пројекат се подносе преко секретаријата надлежног за послове културе на обрасцима који се преузимају са сајта Града.

Неблаговремене и непотпуне пријаве на конкурс, као и пријаве оних учесника на конкурсу који су у претходној години остварили право на финансирање, односно суфинансирање пројеката средствима из буџета Града, а нису поднели извештај о реализацији пројекта, Комисија неће разматрати.

**Члан 29.**

Учесници на конкурсу уз пријаву подносе пројекат који садржи:

- назив пројекта,

- основне податке о учеснику на конкурсу (назив, седиште, матични број и порески идентификациони број за правна лица, односно име и презиме, пребивалиште и матични број за физичка лица и број текућег рачуна),

- основне податке о евентуалним партнерима на пројекту,

- циљ пројекта,

- опис пројекта (значај пројекта, место, време, начин и план реализације, очекивани резултати пројекта, могући ризици, одрживост и евалуацију пројекта),

- финансијски план пројекта (преглед појединачних активности које се предвиђају пројектом, са износом средстава неопходних за реализацију тих активности и спецификацијом износа средстава из сопствених прихода, средстава из буџета Града и других извора) и

- податке о одговорној особи за реализацију пројекта и коришћење средстава.

**Члан 31.**

Мерила и критеријуми за избор пројеката су:

 - допринос развоју и подстицању културног и уметничког стваралаштва од локалног значаја,

 - квалитет и садржајна иновативност понуђеног пројекта,

 - допринос истраживању, заштити, афирмацији и презентацији културног наслеђа,

 - допринос развоју међународне културне сарадње,

 - допринос очувању, стварању, развоју и представљању културе националних мањина,

 - допринос стварању културних садржаја намењених деци и младима,

 - допринос развоју културног и уметничког стваралаштва особа са инвалидитетом и њихова доступност ширем кругу конзумената,

 - ширење и унапређивање едукације у области културе,

 - наставак вишегодишњих пројеката који су имали значајне резултате у претходном периоду и

 - отвореност и доступност културних садржаја јавности и грађанима.

**Члан 35.**

Носилац пројекта из члана 34. ове одлуке, дужан је да у року од 30 дана по завршетку пројекта, а најкасније до краја текуће године, поднесе извештај о реализацији пројекта са доказима о наменском коришћењу средстава, Градоначелнику преко секретаријата надлежног за послове културе, који прати реализацију пројеката.

**Члан 36.**

 Град може бити организатор или суорганизатор манифестација, програма и пројеката у области културе у оквиру сарадње са јединицама локалне самоуправе и локалним властима других држава, односно удружењима локалне самоуправе и међународним и регионалним организацијама локалних власти.

 Одлуку о учешћу, организацији и финансирању манифестација, програма и пројеката из става 1. овог члана доноси Градоначелник на предлог Савета за културно стваралаштво или секретаријата надлежног за послове културе.

 За манифестације, програме и пројекте из става 1. овог члана средства се обезбеђују у буџету Града за област културе, од спонзора и донатора.

**Члан 37.**

 Град може закључивати уговоре о финансирању, односно суфинансирању програма и пројеката у области културе и без конкурса, ако се ради о изузетно значајним програмима и пројектима, које није било могуће унапред планирати и уколико тај пројекат испуњава најмање три критеријума утврђена у члану 3. Уредбе, с тим да се за те намене може ангажовати највише до 25% на годишњем нивоу од укупне масе одговрајућих буџетских средстава за текућу годину.

На предлог Савета за културно стваралаштво или секретаријата надлежног за послове културе, Градоначелник доноси решење о финансирању, односно суфинансирању програма и пројеката у области културе.

На основу решења из става 2. овог члана, носилац пројекта закључује са Градоначелником или лицем које он овласти, уговор о финансирању, односно суфинансирању програма и пројеката у области културе.

**Члан 38.**

 Градоначелник може, на предлог Савета за културно стваралаштво, или секретаријата надлежног за послове културе, да донесе акт о покровитељству манифестација, програма и пројеката који се не финансирају, односно суфинансирају из буџета Града.